વેદો કહે છે, કે સૃષ્ટિ ગમે તેણે રચી હોય, ને એ ગમે તેવી રીતે રચાઈ હોય, તે વેળા આપણામાંનું કોઈ ત્યાં હાજર નહોતું. કે જે એની સાક્ષી આપી શકે. તેથી, જેને જેવી અટકળ કરવી હોય તે ભલે કરે. તેમાં આપણને કંઈ લાભ કે હાની નથી. પણ મુખ્ય મુદ્દો એ છે, કે ગમે તેમ રચાયો હોય, પણ સંસાર હાજર છે, ને એનું દુઃખ પણ હાજર છે. શાણા મનુષ્યનું કામ એ છે, કે એક વાર સંસારના દુઃખભાવથી છૂટવું. તે પછી, કેવી રીતે સંસાર રચાયો. ને કોણે રચ્યો, એની ચર્ચા કરવી હશે, તો થઈ રહેશે. આજનાં વિજ્ઞાનો પણ એ વિશે જાતજાતની અટકળો કરે છે; તે ભલે કરે, આપણને તો અહીં એ વાતમાં રસ છે, કે જેવો સંસાર છે તેવો એ ખરેખર શું છે, ને સંસાર સાથે કેવી રીતે કામ લેવું, ને એમાં સંતાપથી કેવી રીતે છૂટવું! સંસારનું રહસ્ય જાણવું, ને એના જ્ઞાન વડે મોક્ષ સિધ્ધ કરવો, એ જ આપણા ધર્મનો ખરો હેતુ હોઈ શકે, ને છે પણ.